Vrou glo vir twee weke aangehou, verkragDie polisie in KwaZulu-Natal is op soek na vier mans wat glo ŉ vrou ontvoer, vir twee weke aangehou en herhaaldelik verkrag het en nog ŉ vrou doodgeskiet het. Kol. Vincent Mdunge, ŉ polisiewoordvoerder, sê die 22-jarige vrou het glo op 12 September haar huis verlaat om te gaan inkopies doen. Terwyl die vrou by ŉ taxistaanplek gewag het, het ŉ man haar glo na ŉ wit taxi gewys. “Daar was vier mans in die taxi. Die taxi het nog ŉ vrou opgelaai en na suikerrietvelde in Empangeni gery.” Mdunge sê die taxi het die vier mans en twee vroue afgelaai en weggery waarna die mans die vroue om die beurt verkrag het. “Hulle het die vroue hierna in ŉ swart Toyota Corolla gelaai en na ŉ huis sonder vensters of ventilasie geneem waar hulle weer verkrag is.” Een van die vroue het glo teruggeveg en is doodgeskiet. Die ander vrou is Woensdag deur die polisie gered nadat haar ontvoerders haar na ŉ kitsbank geneem het om geld te trek wat haar familie glo as losprys betaal het. Die polisie ondersoek die saak.